Μόλις 11,4 δις. από τα 92 δις. ευρώ των ληξιπρόθεσμων οφειλών προς την εφορία θεωρεί εισπράξιμα η Ανεξάρτητη Αρχή Δημοσίων Εσόδων.

Μάλιστα, σύμφωνα με την Καθημερινή, οι πιθανότητες είσπραξης είναι μεγαλύτερες στους μικροοφειλέτες. Όπως λένες στελέχη του υπουργείου Οικονομικών, όσο πιο μικρό είναι το χρέος, τόσο μεγαλύτερες είναι οι πιθανότητες να εισπραχθεί, σε αντίθεση με τα πολύ μεγάλα χρέη, τα οποία θεωρούνται ανεπίδεκτα είσπραξης, καθώς προέρχονται από παλαιά πρόστιμα του Κώδικα Βιβλίων και Στοιχείων, από επιχειρήσεις του ελληνικού Δημοσίου αλλά και από καταπτώσεις εγγυήσεων.

Συγκεκριμένα εκτός στόχου της ΑΑΔΕ είναι μεταξύ άλλων, το 0,1% των οφειλετών που έχουν οφειλές άνω του 1,5 εκατ. ευρώ.

Πρόκειται για 5.551 φυσικά και νομικά πρόσωπα που οφείλουν στην εφορία το 76% του συνολικού χρέους ή διαφορετικά 72 δις. ευρώ.

Σημειώνεται ότι από 100 εκατ. ευρώ και άνω χρωστούν 69 οφειλέτες του ελληνικού Δημοσίου, χρέη που δεν πρόκειται να εισπραχθούν ποτέ παραδέχεται η ΑΑΔΕ.

Αντιθέτως στο στόχαστρο της εφορίας μπαίνουν 2.388.899 φυσικά πρόσωπα και επιχειρήσεις, δηλαδή περισσότεροι από τους μισούς οφειλέτες του ελληνικού Δημοσίου που χρωστούν στην εφορία ποσά έως και 500 ευρώ…